V. Sopko, poslanec: (2002-05-23):
A teraz konkrétne k jednotlivým častiam jeho návrhu. K § 5 v prvej časti. Hlavný kontrolór obce sa v ods. 1 deklaruje tak, že „hlavného kontrolóra volí na čas neurčitý a odvoláva ho obecné zastupiteľstvo“, pričom v zákone č. 369 § 18 ods. 1 je zakotvené, že „hlavného kontrolóra volí a odvoláva obecné zastupiteľstvo na 6 rokov“. Po uplynutí tohto obdobia jeho pracovnoprávny vzťah v obci sa končí. Čiže je to zjavný rozpor, ktorý treba zosúladiť. V § 6 – ja hodnotím materiál, ktorý som dostal písomne. V § 6 Útvar hlavného kontrolóra v odseku 2 sa hovorí, že „hlavný kontrolór plní funkciu štatutárneho orgánu v pracovnoprávnych vzťahoch zamestnancov mesta zaradených v útvare hlavného kontrolóra“. Ale hlavný kontrolór je však zamestnancom obce podľa zákona o obecnom zriadení. A obec má svojho štatutára. Štatutár môže byť len jeden. Je to rovnako zjavný rozpor. Je to proste nedomyslené. V § 6 ods. 4 je veľmi zlá, tvrdím, že zmätočná formulácia, odporúčam zmeniť na takéto znenie: „Organizačnú štruktúru útvaru hlavného kontrolóra schvaľuje mestské zastupiteľstvo vo svojom organizačnom poriadku.“ V § 7 Kontrolná činnosť zastupiteľstva samosprávneho kraja v odseku 2 sa hovorí, že „zastupiteľstvo samosprávneho kraja prijíma opatrenia na odstránenie nedostatkov, ktoré zistilo kontrolnou činnosťou“. Vzhľadom na to, že opatrenia na odstránenie nedostatkov prijíma kontrolovaný subjekt, odporúčam citované znenie upraviť tak, že „zastupiteľstvo samosprávneho kraja prijíma opatrenia na odstránenie nedostatkov, ktoré zistilo vlastnou kontrolnou činnosťou“. To znamená činnosťou poslancov alebo komisií príslušnej samosprávy. V § 9 Hlavný kontrolór samosprávneho kraja v ods. 1 je jeho zriadenie a postavenie a úlohy popísané iba jednou jednoduchou vetou. Žiadalo by sa aj vzhľadom na postavenie vyššieho územného celku, ak už pripravujeme novelu, alebo nový zákon, tak, aby postavenie hlavného kontrolóra v pôsobnosti vyššieho územného celku bolo rozšírené a popísané aspoň tak, ako je to v prípade hlavného kontrolóra obce, ale v súlade s § 19 zákona č. 302/2001 Z. z. A žiada sa taktiež vymedziť, na aký čas je zastupiteľstvom samosprávneho kraja kontrolór volený. Odporúčam tiež doplniť vetu, že „organizačnú štruktúru útvaru hlavného kontrolóra, to znamená počet oddelení, počet zamestnancov, schvaľuje zastupiteľstvo samosprávneho kraja“, čo v návrhu chýba. K druhej časti. V § 10 Základné pravidlá kontrolnej činnosti ods. 4, 5 a 6. V návrhu zákona sú tieto základné pravidlá nie celkom správne chápané. Teraz to podstatné. Zákon č. 502/2001, ktorý som spomínal v úvode, po finančnej kontrole a vnútornom audite, ktorý nadobudol účinnosť 1. januára 2002, je úplne v súlade s právnou úpravou v štátoch Európskej únie. Ale tento zákon nie je v celom návrhu zákona o vnútornej kontrole vôbec citovaný a v navrhovanom návrhu zákona sa používajú staré, pôvodné výrazy, ako protokol a nie správa a podobne. Odseky 4, 5 a 6 § 10 nie sú v súlade so zákonom č. 502/2001, ktorý hovorí o tom, že „kontrolovaný subjekt vykonáva predbežnú a priebežnú kontrolu a následne finančnú kontrolu vykonávajú zamestnanci útvaru kontroly na základe písomného poverenia hlavným kontrolórom“. To znamená, že v celom § 12, 13 a 14 všade by sa mal termín upraviť, to znamená správa o výsledku a následnej finančnej kontroly, vo všetkých odsekoch § 1 až 11 a § 14 treba vypustiť termín „protokol“ a nahradiť ho správnym termínom „správa“. To znamená, zásadné výhrady zhrniem do záveru, že návrh pána poslanca Galbavého novelizuje zákon č. 369/1990 o obecnom zriadení, ale zásadne mení čas pôsobenia hlavného kontrolóra zo 6 rokov na čas neurčitý, čo pokladám za veľmi nesprávne a treba to zosúladiť. Ale to druhé, čo zvýrazňujem, že naozaj treba detailne doriešiť postavenie hlavného kontrolóra vyššieho územného celku, pretože v tejto predmetnej otázke sme kdesi aj v minulosti zanedbali upresnenie tejto funkcie. Zastávam názor, že tento návrh zákona netreba podporiť, alebo je tu druhá možnosť, naozaj dopracovať veľmi citlivo o všetky pripomienky. Ďakujem za pozornosť.